**A trecut un veac**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu știu dacă mai plouă prin Dumbravă

Sau dacă ochii tăi lucesc pe lac,

Dar mi se pare c-a trecut un veac

De când am fost și inima bolnavă

În fiecare noapte mai suspină

După gurița ta cu gust de fragă,

După mijlocul suplu, cât de dragă

Mi-ai fost când descălțată de botină

Te-ai strecurat în poala mea cuminte

Și mi-ai șoptit cuvinte de iubire,

Purtați pe valuri, fără-mpotrivire,

Ne-am strecurat afară din veșminte...

- Nu ştiu dacă la tine-i vreme bună

Sau dacă vântul fruntea ţi-o atinge,

În primăvara mea şi-acum mai ninge

Cu lacrimi calde... Norii se adună

Şi zilele cu soare sunt departe,

Dar cred şi-acum în dragostea miracol.

Spune-mi că nu există vreun obstacol,

C-atunci când vrem vom naviga spre Marte.

Întoarce-te-n poiana mea vrăjită,

Pune-n bagaje razele de soare.

Nu înţelegi? Absenţa ta mă doare,

Tu îmi eşti leac (şi înger, şi ispită).

Ioan Grigoraș Liliana Trif

Din volumul Din paradisul aproape pierdut -

Editura PIM Iași - 2015